Tod David Brown

Tod David Brown (født 15. november 1936 i San Francisco i California i USA, død 15. oktober 2023 i Orange i California) var katolsk biskop av Orange i California fra 1998 til 2012.

Liv og virke

Bakgrunn
Tod David Brown var sønn av George W. og Edna Anne (født Dunn) Brown. Han var foreldrenes førstefødte; etter hvert fikk han en bror som fikk navnet Daniel. Familien stammet fra Danmark, Irland, England og Asorene.

Tod Brown gikk på skole i Nord-California. Da han startet på universitetsutdannelsen var han først student ved Ryan Seminary i Fresno, deretter ved St. John's Seminary i Camarillo og ved Pontifical North American College i Roma. I Roma tok han en bachelorgrad i teologi ved Det pavelige universitet Gregoriana.

Prest
Brown ble presteviet for bispedømmet Monterey-Fresno den 1. mai 1963 av biskop Aloysius Joseph Willinger, og tiltrådte deretter en stilling i bispedømmet som kapellan. Etter hvert ble han sogneprest; han ledet også kommisjonen for liturgi, presteskapet, og pensjonerte prester. Fader Brown fungerte også som generalvikar for bispedømmet.

Biskop av Boise City
Pave Johannes Paul II utnevnte ham til biskop av Boise City den 27. desember 1988. Erkebiskopen av Portland i Oregon, William Joseph Levada, bispeviet ham den 3. april året etter; medkonsekratorer var Sylvester William Treinen, emeritert biskop av Boise City, og Thaddeus Anthony Shubsda, biskop av Monterey i California.

I november 2011 kjøpte bispedømmet kirkebygget Crystal Cathedral i byen Garden Grove fra konkursboet etter Robert Schuller Ministries – Robert Schuller var en TV-predikant som fra 1970 til 2006 ledet et fjernsynsprogram som ble sendt over store deler av verden. I en artikkel i avisen Los Angeles Times uttalte biskop Brown at når utenlandske katolske prester besøkte bispedømmet, ønsket de alltid å besøke denne kirken. Artikkelen nevnte også at befolkningen i bispedømmet var blitt fordoblet mens Brown var biskop, og at man trengete mer plass. Den innkjøpte kirken ble så omdøpt til Christ Cathedral, og ble konsekrert til bispedømmet Oranges bispesete i 2019.

Biskop av Orange i California
Den 30. juni 1998 ble Tod Brown utnevnt til biskop av Orange i California, og innsatt i embedet den 3. september. 

Den 21. september 2012 innvilget pave Benedikt XVI hans søknad om å få gå av med pensjon på grunn av sin høye alder. Hans etterfølger ble biskop Kevin Vann, som da var biskop av Fort Worth i Texas.

Tod Brown døde den 15. oktober 2023 på St. Joseph Hospital i Orange County.

Episkopalgenealogi 
Hans episkopalgenealogi er:
 Kardinal Scipione Rebiba (1504–1577) 
 Kardinal Giulio Antonio Santori (1532–1602) * bispeviet 1566
 Kardinal Girolamo Bernerio (1540–1611) *1586
 Erkebiskop Galeazzo Sanvitale (1566–1622) *1604
 Kardinal Ludovico Ludovisi (1595–1632) *1621
 Kardinal Luigi Caetani (1595–1642) *1622
 Kardinal Ulderico Carpegna (1595–1679) *1630
 Kardinal Paluzzo Paluzzi Altieri degli Albertoni (1623–1698) *1666
 Pave Benedikt XIII (1649–1730) *1675
 Pave Benedikt XIV (1675–1758) *1724
 Pave Klemens XIII (1693–1769) *1743
 Kardinal Alessandro Mattei (1744–1820) *1767
 Kardinal Pietro Francesco Galleffi (1770–1837) *1819
 Kardinal Giacomo Filippo Fransoni (1775–1856) *1822
 Kardinal Carlo Sacconi (1808–1889) *1851
 Kardinal Edward Henry Howard of Norfolk (1829–1892) *1872
 Kardinal Mariano Rampolla del Tindaro (1843–1913) *1882
 Kardinal Rafael Merry del Val y Zulueta (1865–1930) *1900
 Kardinal Giovanni Vincenzo Bonzano (1867–1927) *1912
 Erkebiskop Edward Joseph Hanna (1860-1944) *1912
 Erkebiskop John Joseph Cantwell (1874-1947) *1917
 Biskop Joseph Thomas McGucken (1902-1983) *1941
 Kardinal Timothy Finbar Manning (1909 -1989) *1946
 Kardinal William Joseph Levada (1936–2019) *1983
 Biskop  Tod David Brown  (1936–2023) *1989

Referanser

Personer fra San Francisco
Katolske biskoper fra USA
Alumni fra Pontifical North American College
Linjen Rebiba